揚旗
作者：杜甫
朝代：唐

paragraphs: 江雨颯長夏，府中有餘清。
我公會賓客，肅肅有異聲。
初筵閱軍裝，羅列照廣庭。
庭空六馬入，駊騀揚旗旌。
回回偃飛蓋，熠熠迸流星。
來纏風飆急，去擘山岳傾。
材歸俯身盡，妙取略地平。
虹霓就掌握，舒卷隨人輕。
三州陷犬戎，但見西嶺青。
公來練猛士，欲奪天邊城。
此堂不易升，庸蜀日已寧。
吾徒且加餐，休適蠻與荆。